
Probele scrise din cadrul sesiunii de toamnă a examenului național de Bacalaureat se vor desfășura în perioada 10-13 august 2026

În vederea susținerii probelor scrise, în cadrul celei de-a doua sesiuni a examenului național de Bacalaureat, sesiunea august 2026, în județul Cluj, s-au înscris 876 de candidați. Dintre aceștia, 564 de candidați provin din promoţia curentă 2025-2026, iar 312 sunt candidați din promoţiile anterioare.
Probele scrise din cadrul examenului național de Bacalaureat, sesiunea august 2026, încep luni, 10 august 2026, cu proba scrisă la Limba și literatura română - proba E.a), urmată marți, 11 august 2026, de proba scrisă obligatorie a profilului – proba E.c). Miercuri,12 august 2026 este programată să se desfășoare proba scrisă la alegere a profilului și a specializării – proba E.d), iar joi, 13 august 2026, va avea loc proba scrisă la limba și literatura maternă – proba E.b)., pentru candidații care au studiat în limba minorităților naționale.

Comisia județeană de organizare a examenului național de Bacalaureat, din cadrul I.Ș.J. Cluj, a aprobat un număr de 17 solicitări referitoare la asigurarea condițiilor de egalizare a șanselor, conform normelor metodologice și a procedurilor în vigoare, care vizează: prelungirea timpului destinat redactării lucrărilor scrise, redactarea lucrării scrise prin dictarea conținutului de către candidat unui profesor asistent, de altă specialitate decât cea la care se desfășoară proba respectivă, utilizarea instrumentelor compensatorii (hărți mentale, scheme conceptuale) și specifice de scriere în cazul elevilor cu deficiențe de vedere, picht și magnifier, prezența interpreților în limbajul mimico-gestual pentru elevii cu deficiențe de auz, respectiv susținerea probelor scrise la domiciliu. 
La nivelul județului Cluj, în sesiunea august 2026 a examenului național de Bacalaureat, sunt organizate 4 centre de examen: 2 centre de examen în municipiul Cluj-Napoca, 1 centru de examen la Turda și 1 centru de examen la Gherla. 
Potrivit calendarului aprobat de Ministerul Educației și Cercetării, O.M.E.C. nr. 6.059/2025, în perioada 3-7 august 2026, candidații înscriși în această sesiune a examenului național de bacalaureat, august 2026, au susținut probele de evaluare a competențelor lingvistice și digitale. 
Rezultatele obţinute de fiecare candidat la probele de evaluare a competenţelor lingvistice de comunicare orală în limba română, în limba maternă și într-o limbă de circulaţie internaţională se exprimă prin stabilirea nivelului de competenţă corespunzător, în concordanță cu grilele naționale sau europene (nu se acordă note sau calificative de tip admis/respins). 
În același mod, rezultatele evaluării la proba de evaluare a competenţelor digitale se exprimă prin stabilirea nivelului de competenţă, în raport cu standardele europene recunoscute în domeniu şi în conformitate cu prevederile metodologiei de examen.

Probele scrise din cadrul celei de-a doua sesiuni a examenului național de bacalaureat, august 2026, încep la ora 9:00, iar accesul candidaților în săli este permis în intervalul orar 7:30-8:30.Timpul alocat elaborării unei lucrări scrise este de trei ore, din momentul în care s-a încheiat distribuirea subiectelor fiecărui elev. Toate sălile de examen au în dotare camere funcționale de supraveghere video și audio. Pentru rezolvarea subiectelor, candidații vor folosi numai cerneală sau pastă de culoare albastră, iar pentru executarea schemelor și a desenelor vor utiliza numai creion negru. Mijloacele de calcul sunt interzise, iar hârtia folosită este doar cea distribuită în sala de examen. Este interzisă introducerea în sălile de examen a unor obiecte, precum: ghiozdane, rucsacuri, sacoșe, poșete, manuale, dicționare, notițe, însemnări etc., precum și cu orice mijloace electronice de calcul, de stocare a informației sau de comunicare (telefoane, tablete, căști, smartwatch etc).
Candidaților le este interzis să comunice între ei sau cu exteriorul, să transmită ori să schimbe între ei foi din lucrare, ciorne, notițe sau alte materiale care ar putea fi utilizate pentru rezolvarea subiectelor, pentru comunicare în interior sau cu exteriorul. Cei surprinși în aceste situații vor fi eliminați din examen, indiferent dacă materialele/obiectele interzise au fost folosite sau nu, indiferent dacă au fost introduse de către aceștia ori de către alți candidați. Drept consecință, acești candidați nu mai au dreptul de a participa la următoarele două sesiuni ale examenului național de bacalaureat. 
La finalul fiecărei probe de examen, lucrările elevilor sunt scanate și încărcate în platforma națională destinată evaluării digitalizate a lucrărilor scrise, fiind evaluate, aleatoriu, de către profesori evaluatori, din alte județe, decât cel de proveniență a lucrărilor. 
Candidații pot solicita vizualizarea lucrării/lucrărilor proprii după afișarea rezultatelor inițiale, în conformitate cu prevederile procedurii stabilite de către Comisia Națională de Bacalaureat, acesta fiind elementul de noutate al acestei sesiuni. La vizualizarea lucrării/lucrărilor, candidatul minor trebuie să fie însoțit obligatoriu de un părinte/reprezentant legal.

Depunerea contestațiilor nu este condiționată de vizualizarea lucrărilor. În aceeași măsură, vizualizarea lucrărilor nu obligă candidatul la depunerea contestației.
Candidații care contestă rezultatul inițial al evaluării trebuie să completeze, să semneze și să depună/transmită prin mijloace electronice și o declarație-tip în care se menționează faptul că au luat cunoștință că nota acordată ca urmare a soluționării contestației poate modifica, după caz, nota inițială, prin creștere sau descreștere. 
Afișarea primelor rezultate va avea loc în data de 18 august 2026 (până la ora 12:00), urmată de etapa de vizualizare a lucrărilor scrise și depunerea eventualelor contestații, conform calendarului publicat de Ministerul Educației și Cercetării, 19-20 august 2026.

Soluționarea contestațiilor se va realiza în perioada 20-21 august 2026, iar rezultatele finale vor fi comunicate în data de 24 august 2026. 
Un candidat este declarat promovat la examenul național de bacalaureat dacă îndeplinește, cumulativ, următoarele condiţii: a susţinut probele de evaluare a competenţelor, a susţinut toate probele scrise și a fost notat cu minimum 5 la fiecare dintre acestea, obținând, în final, cel puţin media 6 la probele scrise.
Reamintim faptul că, în conformitate cu prevederile art. 5 și ale art. 6 din Regulamentul UE 2016/679 privind protecția persoanelor fizice, în ceea ce privește prelucrarea datelor cu caracter personal și privind libera circulație a acestor date de abrogare a Directivei 95/46/CE (Regulamentul general privind protecția datelor - RGPD), afișarea rezultatelor se va face prin anonimizarea numelui și a prenumelui candidatului.
Informații utilie cu privire la examenul național de Bacalaureat, sesiunea iunie-iulie 2026 sunt disponibile, accesând următorul link: https://www.isjcj.ro/examene-nationale/bacalaureat/

Ministerul Educației și Cercetării și Inspectoratul Școlar Județean Cluj pun la dispoziția celor interesați liniile TELVERDE, pentru sesizarea eventualelor nereguli din cadrul Examenului Național de Bacalaureat 2026_Ministerul Educației și Cercetării – 0800 801 100, I.Ș.J. Cluj – 0800 816 264.

